
REPUBLIKA HRVATSKA
TRGOVAČKI SUD U SPLITU             			      
Split, Sukoišanska 6

U   I M E   R E P U B L I K E   H R V A T S K E

R J E Š E NJ E

	Trgovački sud u Splitu, po sutkinji Ani Golub Gruić, u postupku povodom prijedloga dužnika JURE GRBAVCA iz Makarske, Veliko Brdo 108, OIB: 25572262225, za otvaranje skraćenog postupka predstečajne nagodbe, dana 6. srpnja 2016. godine 

r i j e š i o   j e                                               

	Odbacuje se prijedlog dužnika JURE GRBAVCA iz Makarske, Veliko Brdo 108, OIB: 25572262225, za otvaranje skraćenog postupka predstečajne nagodbe.
Obrazloženje
Dana 24. lipnja 2016. godine kod ovog suda zaprimljen je prijedlog dužnika Jure Grbavca za otvaranje skraćenog postupka predstečajne nagodbe. U privitku prijedloga predlagatelj dostavlja plan financijskog i operativnog restrukturiranja od 2016. godine do 2020. godine (list 2-16 spisa), zahtjev dužnika prema vjerovniku Ministarstvu financija, Poreznoj i/ili Carinskoj upravi za sklapanje sporazuma o prihvaćanju plana financijskog restrukturiranja u skraćenom postupku predstečajne nagodbe (list 17-19 spisa), ponudu dužnika vjerovnicima (list 20 spisa), pregled dugovanja prema Poreznoj upravi (list 21 spisa), jednostrano potpisan sporazum o prihvaćanju plana financijskog restrukturiranja (list 22-23 spisa), knjigovodstvenu karticu (list 24-25 spisa) i uvid u stanje računa poreznog obveznika (list 26-59 spisa). 

 Prijedlog je podnesen na FINA-inom obrascu za otvaranje skraćenog postupka predstečajne nagodbe reguliranog Zakonom o financijskom poslovanju i predstečajnoj nagodbi (˝Narodne novine˝ broj 108/12, 144/12 i 81/13; dalje ZFPPN), ali uz prijedlog dužnik nije dostavio cjelokupan spis vođen pred FINA-om u smislu odredbe čl. 66. st. 4. ZFPPN-a. Uz to, ovaj sud je provjerom na web-stranici FINA-e (čl. 28. st. 2. ZFPPN-a) utvrdio da dužnik nije sudjelovao u postupku predstečajne nagodbe vođenim pred tim tijelom u smislu odredbi ZFPPN-a pa zaključuje da je predlagatelj podnio prijedlog za otvaranje predstečajnog postupka (čl. 21.-74.  Stečajnog zakona („Narodne novine“ broj 71/15, dalje: SZ)).

U prvom redu valja navesti da se prema odredbi čl. 3. st. 1. SZ-a predstečajni i stečajni postupak mogu se provesti nad pravnom osobom i nad imovinom dužnika pojedinca, ako zakonom nije drukčije određeno. Dužnikom pojedincem u smislu ovoga Zakona smatra se fizička osoba obveznik poreza na dohodak od samostalne djelatnosti prema odredbama Zakona o porezu na dohodak i fizička osoba obveznik poreza na dobit prema odredbama Zakona o porezu na dobit. Obzirom da je i konkretnom slučaju prijedlog podnio Jure Grbavac kao fizička osoba, iz naprijed citirane odredbe čl. 3. st. 1. SZ-a proizlazi da on nije legitimiran za podnošenje prijedloga za otvaranje predstečajnog postupka.
	Nadalje, odredbom čl. 13. st. 1. SZ-a propisano je kako se u stečajnom postupku podnesci podnose na propisanim obrascima, ako je to tim Zakonom određeno. Sadržaj i oblik obrazaca iz stavka 1. ovoga članka propisat će pravilnikom ministar nadležan za poslove pravosuđa (st. 2.). Ako podnesak nije podnesen na propisanom obrascu, sud će ga odbaciti kao nedopušten (st. 4.).
	Odredbom čl. 16. st. 1. SZ-a propisano je da se prijedlog za otvaranje predstečajnoga i stečajnog postupka podnosi sudu na propisanom obrascu te sadržava podatke za identifikaciju dužnika i podnositelja prijedloga i popis imovine i obveza dužnika.
	Pravilnik o sadržaju i obliku obrazaca na kojima se podnose podnesci u predstečajnom i stečajnom postupku objavljen je u „Narodnim novinama“ broj 107/15 od 7. listopada 2015. Prema čl. 3. tog Pravilnika isti je stupio na snagu osmoga dana od dana objave u „Narodnim novinama“. Slijedom navedenog, taj pravilnik stupio je na snagu 15. listopada 2015., a prijedlog za otvaranje stečajnog postupka podnesen je 23. listopada 2015. Obrasci iz čl. 13. st. 1. SZ-a dostupni su, u skladu s čl. 13. st. 3. SZ-a, na mrežnoj stranici e-Oglasna ploča sudova.
	S obzirom na to da u konkretnom slučaju prijedlog  za otvaranje stečajnoga postupka nije podnesen na propisanom obrascu, sud je na temelju odredbe čl. 13. st. 4. SZ-a u vezi s čl. 13. st. 1. i 16. st. 1. SZ-a riješio kao u izreci. 
U Splitu, 6. srpnja 2016.  godine

SUTKINJA
ANA GOLUB GRUIĆ

POUKA O PRAVNOM LIJEKU: Protiv ovog rješenja dopuštena je žalba. Žalba se može izjaviti u roku od osam dana od dostave rješenja, a dostava ovog rješenja smatra se obavljenom istekom osmog dana od dana njegove objave na mrežnoj stranici e-Oglasna ploča sudova. Žalba se podnosi Trgovačkom sudu u Splitu, pismeno u tri primjerka, a o istoj odlučuje Visoki trgovački sud Republike Hrvatske. 

DNA:
· predlagatelju
· mrežnoj stranici e-Oglasna ploča sudova
· u spis

